SKRIFTLIG FORESPØRGSEL E-3513/02

af Konstantinos Hatzidakis (PPE-DE) til Kommissionen

(10. december 2002)

Om: Grækenlands overtrædelse af Fællesskabets miljølovgivning

Ifølge nogle oplysninger fik Grækenland den 15. november 2002 besøg af en delegation fra Generaldirektoratet for Miljø, som undersøgte tilfældene vedrørende Grækenlands overtrædelse af Fællesskabets miljøbestemmelser.

Kan Kommissionen oplyse, hvilke tilfælde af overtrædelse af fællesskabslovgivningen, den ovennævnte delegation har undersøgt, hvilke konklusioner delegationen er nået frem til, og hvilke foranstaltninger Kommissionen agter at træffe for at sikre, at Grækenland overholder fællesskabslovgivningen?

Svar afgivet på Kommissionens vegne af Margot Wallström

(8. januar 2003)

Som led i de møder, der afholdes mellem Kommissionen og de nationale administrationer for at se nærmere på medlemsstaternes anvendelse af fællesskabslovgivningen (de såkaldte pakkemøder), aflagde en delegation fra Generaldirektoratet for Miljøet besøg i Grækenland den 15. november 2002. Disse møder har til formål at udveksle synspunkter og afklare spørgsmål i forbindelse med sager, der falder ind under Fællesskabets miljølovgivning.

På dagsordenen for det nævnte møde figurerede i alt 21 klager, hvoraf 10 gjaldt Rådets direktiv 85/337/EØF(1) om vurdering af visse offentlige og private projekters indvirkning på miljøet, som ændret ved Rådets direktiv 97/11/EF(2), mens 10 andre vedrørte beskyttelse af naturen (Rådets direktiver 79/409/EØF(3) og 92/43/EØF(4)) og den sidste klage drikkevand (Rådets direktiv 80/778/EØF(5)). Det skal bemærkes, at dagsordenen ikke omfattede nogen overtrædelsessag.

Mødet fandt sted i en konstruktiv ånd. De græske myndigheder tog Kommissionens bemærkninger til efterretning og viste vilje til at finde løsninger på de spørgsmål og problemer, der blev bragt på bane. De informationer, der blev indhentet fra mødet, har bidraget til at kaste lys over samtlige klagesager og vil for størstedelens vedkommende tilgå Kommissionen skriftligt.

En analyse af disse informationer vil gøre det muligt for Kommissionen at fastlægge viderebehandlingen af de forskellige klager, bl.a. med hensyn til deres klassificering. Dog vil Kommissionen i tilfælde af, at der skulle blive konstateret en overtrædelse af fællesskabslovgivningen på miljøområdet, ikke tøve med træffe alle hensigtsmæssige foranstaltninger, herunder iværksættelse af overtrædelsesprocedurer efter artikel 226 i EF-traktaten, med henblik på at sikre, at fællesskabsretten efterkommes.

(1) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985.

(2) Rådets direktiv 97/11/EF af 3. marts 1997 om ændring af Rådets direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(3) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(4) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(5) Rådets direktiv 80/778/EØF af 15. juli 1980 om kvaliteten af drikkevand, EFT L 229 af 30.8.1980.